4 500 Wes-Kaapse polisiebeamptes glo nie vuurwapenbevoegArgieffoto: Phillip Bruwer Meer as 4 500 Wes-Kaapse polisiebeamptes het glo versuim om hul vuurwapenbevoegdheidstoetse te voltooi. Só het Mireille Wenger, die DA se woordvoerder oor gemeenskapsveiligheid in die Wes-Kaap, Woensdag gesê. Volgens Wenger is die polisie se provinsiale skietbaan nie ten volle operasioneel nie en is daar ook ŉ tekort aan ammunisie. “Die totale aantal operasionele polisiepersoneel in die Wes-Kaap is 16 467 volgens Junie 2017 se syfers. Dit beteken dat die 4 556 SAPD-beamptes in die 2017/18 finansiële jaar nie hul vuurwapenbevoegdheidstoetse voltooi het nie, wat neerkom op 27,6%,” het Wenger gesê. “Dit impliseer dat net meer as ŉ kwart van operasionele SAPD-beamptes nie vuurwapenbevoegdheidstoetse voltooi het nie.” Volgens Wenger is dit die hoogste aantal polisiebeamptes wat nie vuurwapenbevoegdheidstoetse voltooi het nie in die afgelope drie jaar. In 2015/16 het die getal op 3 979 gestaan, wat in 2016/17 verbeter het tot 3 101. Polisiebeamptes wat nie hul vuurwapenwapenbevoegdheidstoetse voltooi nie, het ingrypende gevolge. SAPD-beamptes wat nog nie bevoeg is om ŉ vuurwapen te gebruik nie, word gewoonlik opdrag gegee om hul vuurwapens in te handig. Dit beteken dus polisiebeamptes is aan diens wat nie gewapen is nie. “Nog ŉ groot bron van kommer en moontlik ŉ bydraende faktor tot hierdie getalle, is die feit dat daar net een SAPD-skietbaan in die provinsie is en dié skietbaan ervaar ŉ tekort aan ammunisie. Dit is uiters kommerwekkend om te verneem dat die enigste skietbaan in die provinsie nie eens ten volle operasioneel is nie, weens ŉ tekort aan ammunisie en veiligheidskwessies wat nog reggestel moet word,” het Wenger gesê. “Dit is noodsaaklik vir operasionele polisiebeamptes om vuurwapens te besit, hul skietvermoë te oefen en vuurwapenbevoegdheid te verseker. Die gevolg daarvan om nié hierdie doel na te jaag nie is dat polisiebeamptes bang kan wees om in misdaadgeteisterde gebiede in te gaan, omdat hulle nie die toerusting het om hulself te verdedig nie, wat nog te sê van die gemeenskappe wat afhanklik is van hul dienste.” Wenger het gesê die SAPD se versuim om te verseker dat duisende polisiebeamptes bevoeg is om hul vuurwapens te hanteer plaas alle Suid-Afrikaners in gevaar – ŉ kommerwekkende en totaal onaanvaarbare situasie. “Ek sal daarom met die provinsiale staande komitee oor gemeenskapsveiligheid in gesprek tree om te versoek dat ŉ oorsigbesoek aan die skietbaan gebring word.”